Zelenskiyning o'limigacha tayyorgarlik ko'rgan Ukraina, Rossiyaning egallagan hududlari hajmi va Putin bilan o'zi o'rtasidagi farqni aytgan Filippin prezidenti

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Uning boshlanganiga bugun 3 oy bo'ldi. Quyida 24 may kuni sodir bo'lgan mojaroga aloqador asosiy yangiliklarni taqdim etamiz.
Ukraina prezidenti Vladimir Zelenskiy o'zi vafot etgan taqdirda nima bo'lishi haqida ishlab chiqilgan reja haqida gapirdi. Bu haqda “Meduza” xabar berdi.
“Men, bosh vazir va parlament rahbari tayyorlandik. Bizda parlamentar–prezidentlik respublikasi. Agar biror yo'qotish bo'lsa, biz bu jarayonga ham tayyor bo'lishimiz kerakligini tushundik. Biz Vazirlar Mahkamasini ikkiga bo'ldik, bu mamlakatni ana shunday oqibatlardan ham himoya qilishi mumkin bo'lgan ikkita dubl edi”, — degan Ukraina yetakchisi.
Rossiya tashqi ishlar vaziri Sergey Lavrov “Rahbarga 100 savol” loyihasi doirasida maktab o'quvchilari bilan suhbatlashdi. Bu haqda Vazirlik matbuot xizmati xabar berdi.
Quyida uning nutqidan keltirilgan asosiy iqtiboslarni o'qishingiz mumkin.
Evropa Ittifoqi bir necha kun ichida Rossiya neftiga embargo qo'yish bo'yicha kelishib oladi. Bu haqda Germaniya iqtisodiyot vaziri Robert xabekka tayanib, “Meduza” xabar berdi.
“Yaqin kunlarda biz (bu masala bo'yicha — tahririyat) muvaffaqiyatga erishamiz”, — degan vazir. Ta'kidlanishicha, bu aniq qanday amalga oshirilishi hozircha noma'lum.
xabekning ta'kidlashicha, embargoning joriy etilishi avtomatik ravishda Vladimir Putin rejimining zaiflashishiga olib kelmaydi, chunki neft narxi oshishi tufayli Rossiya kichikroq hajmlarni sotish orqali ko'proq daromad oladi. Uning so'zlariga ko'ra, bu borada Evropa Ittifoqi va AQSh neft narxining oshishini cheklash imkoniyatlarini muhokama qilmoqda.
“Bu g'ayrioddiy chora, ammo hozir vaziyatning o'zi g'ayrioddiy. Agar ko'plab davlatlar bunga rozi bo'lsa, kelishuv amalga oshadi va bu yutuq”, — deb qo'shimcha qilgan siyosatchi.
Rossiyaning Ukrainada egallab olgan hududi mamlakat umumiy maydonining 20 foiz​​dan ortig'ini tashkil etayotgani aytildi. Bu haqda “Forbes” xabar berdi.
Ta'kidlanishicha, ayni vaqtda Rossiya ishg'oli ostida Ukraina hududining taxminan 125 ming kvadrat kilometri qolmoqda: bular Donetsk, Lugansk, xarkov, xerson, Zaporoje viloyatlari va Qrimning qismlari hisoblanadi.
Ukrainaliklarning atigi 10 foizi urushni tezroq tugatish uchun Rossiyaga hududiy jihatdan yon berishga tayyor. Kiev xalqaro sotsiologiya instituti so'rovnomasi natijalariga ko'ra shunday xulosa qilish mumkin.
Ma'lum bo'lishicha, respondentlarning 82 foizi hech qanday hududiy imtiyozlarni maqbul deb hisoblamaydi. Hududiy yon berishga Ukrainaning barcha hududlaridagi, jumladan, sharq (68 foiz), janub (83 foiz) va 24 fevraldan keyin Rossiya tomonidan bosib olingan hududlardagi (77 foiz) respondentlarning mutloq ko'pchiligi qarshi ekanini bildirgan.
Ta'kidlanishicha, so'rov telefon orqali o'tkazilgan va unda Qrim va Sevastopol hamda Donbassdagi o'zini respublika deb e'lon qilgan hududlardagi odamlar, shuningdek, Rossiya bosqinchiligi boshlanganidan keyin Ukrainani tark etganlar qatnashmagan. So'rovnomada jami 2 ming kishi ishtirok etgan.
Filippin prezidenti Rodrigo Duterte Vladimir Putinni Ukrainada tinch aholini o'ldirganlikda aybladi. Bu haqda “Independent” xabar berdi.
Ma'lum bo'lishicha, Duterte Putinning bosqinni “maxsus harbiy operatsiya” deb ta'riflashiga e'tiroz bildirgan va bu aslida suveren davlatga qarshi keng ko'lamli urush ekanini aytgan.
“Ko'pchilik Putinni ham, meni ham qotil deydi. Men sizga, filippinliklarga uzoq vaqt oldin aytganman, men odam o'ldiraman. Lekin men jinoyatchilarni o'ldiraman, bolalar va qariyalarni o'ldirmayman. Biz ikki xil dunyodamiz”, — degan Duterte.
Eslatib o'tamiz, Filippin prezidentining o'zi giyohvand moddalarni sotish kampaniyasi doirasidagi ommaviy qotilliklarda ayblanmoqda. Rasmiy versiyaga ko'ra, u 6 ming kishining o'limiga sabab bo'lgan, ammo huquqni himoya qiluvchi guruhlar bu raqam bundan kattaroq deb hisoblaydi.